Miniştrii de externe ai Uniunii Europene au stabilit luni să aplice sancţiuni unor persoane şi organizaţii considerate responsabile de moartea opozantului rus Aleksei Navalnîi, a susținut şeful diplomaţiei UE, Josep Borrell, transmit Reuters şi AFP, scrie Agerpres.
"Am căzut de acord asupra unor sancţiuni împotriva celor care sunt responsabili de moartea lui Aleksei Navalnîi", a spus Borrell la finalul unei întâlniri a miniştrilor afacerilor externe ai UE desfăşurate la Bruxelles.
Acesta a menţionat că este vorba de circa "30 de persoane şi entităţi", fără a le identifica.
Aleksei Navalnîi, cel mai important critic al lui preşedintelui rus Vladimir Putin, a murit pe 16 februarie în închisoare, din cauze naturale, potrivit autorităţilor ruse. Văduva sa Iulia Navalnaia l-a acuzat pe președintele rus pentru moartea soţului ei, iar o serie de lideri occidentali au sugerat că Putin şi statul rus sunt în cele din urmă responsabili pentru decesul acestuia, aminteşte Reuters, scrie Agerpres.